**Grindavík** on Reykjanesin niemimaalla Lounais-Islannin rannikolla sijaitseva kaupunki. Asukkaita siellä on n. 3 700, joista suurin osa työskentelee kala-alalla.

Sijainti ja maantiede
---------------------

Grindavík sijaitsee Reykjanesin niemimaan etelärannalla Atlantin rannikolla. Kuntaan kuuluu kolme asutusaluetta. Nykyinen keskusta tunnetaan nimellä Járngerðarstaðahverfi. Lisäksi alueella on Þórkötlustaðahverfi ja nykyään lähes autioitunut Staðarhverfi.

Historia
--------

Grindavíkin ensimmäisestä asutuksesta ei ole aivan tarkkaa tietoa, mutta Molda-Gnúpur Hrólfsson tai tämän sukulainen tuli alueelle 900-luvulla.

Islantiin iski vuoden 1627 keskikesän tienoilla Algeriasta tulleita barbareskimerirosvoja. Tapaus tunnetaan Islannissa nimellä *turkjarán*. Grindavíkiin merirosvot saapuivat 20. kesäkuuta. Heidän kaappaamiensa ihmisten määrästä ei ole täyttä varmuutta, mutta niitä on arvioitu olleen noin 12.

Grindavíkin asukasluvusta sen varhaisvaiheissa ei ole tietoa, mutta vuonna 1703 asukkaita oli 214. Tämän jälkeen väestö väheni vaikeuksien takia. Grindavík pysyi pitkään pienenä ja syrjäisenä kylänä, mutta se alkoi kehittyä 1900-luvun alussa. Kalastusteollisuus modernisoitui, ja kylään vedettiin kunnolliset tieyhteydet ja sinne alkoi pian muuttaa lisää ihmisiä.

Grindavíkin nykyaikaisen kalastusteollisuuden aloitukseksi voidaan määritellä Einar Einarssonin vuonna 1897 perustama kauppa. Ankkuripaikka rakennettiin 1939, ja todellisen sataman rakennustyöt aloitettiin 1950-luvulla. Grindavík sai markkinakaupungin oikeudet 1974, jolloin siellä asui noin 1 600 ihmistä. Asukasluku on kasvanut sen jälkeen muutamalla tuhannella.

Grindavíkin kaupungin asukkaat jouduttiin marraskuussa 2023 evakuoimaan. Reykjanesin niemimaan alueella oli sitä ennen useita maanjäristyksiä, jotka enteilevät tulivuorenpurkausta. Maan alla on havaittu kilometrin pituinen magmatunneli, joka ulottuu myös kaupunkiin.

Talous
------

Grindavíkin talouden kulmakiviä ovat kalastus ja kalanjalostus. Grindavíkin sataman kautta on 2010-luvulla pyydetty noin 40 000 tonnia kalaa vuodessa. Sen vuosittainen kiintiö on Reykjavíkin sataman jälkeen Islannin toiseksi suurin. Grindavíkissa toimivat jalostusyritykset Þorbjörn ja Vísir ovat Islannin suurimpia. Kalastuksen ja jalostuksen lisäksi Grindavíkin ympäristössä on myös maalla tapahtuvaa kalankasvatusta.

Grindavík on myös merkittävä matkailukeskus. Kaupungin ulkopuolella on yksi Islannin suosituimmista matkailukohteista, Sininen laguuni -kylpylä. Kaupungista löytyy myös suolakalamuseo, joka avattiin syyskuussa 2002.

Kuuluisia asukkaita
-------------------

Islantilainen kirjailija Guðbergur Bergsson syntyi Grindavíkissa 1932.

Ystävyyskaupungit
-----------------

* Suomi Rovaniemi, Suomi
* Ruotsi Piitime, Ruotsi
* Yhdistynyt kuningaskunta Penistone, Iso-Britannia
* Ranska Jonzac, Ranska
* Portugali Ílhavo, Portugali
* Puola Uniejów, Puola

Lähde

Katso myös
----------

* Luettelo Islannin kaupungeista
* Sundhnúkurin tulivuorenpurkaus 2023–2024

Lähteet
-------

1. ↑  Bæjarstjóri  27.2.2023. Grindavíkurbær. Viitattu 12.11.2023. (islanniksi)
2. ↑  Municipalities and urban nuclei Statistics Iceland. Viitattu 12.11.2023. (englanniksi)
3. ↑  Grindavik - english  30.4.2018. Grindavíkurbær. Viitattu 12.11.2023. (englanniksi)
4. ↑  Grindavík *Iceland Road Guide*. Viitattu 12.11.2023. (englanniksi)
5. 1 2 3 4 5 6  Um Grindavík  30.4.2018. Grindavíkurbær. Viitattu 12.11.2023. (islanniksi)
6. ↑  Jari Strömberg & Kaisa Uusitalo: Tulivuorenpurkauksen uhka kasvaa Islannissa, vaara-alueella olevan kaupungin asukkaat evakuoitu *Yle Uutiset*.  12.11.2023. Yleisradio. Viitattu 12.11.2023.
7. ↑  Vinabæir  27.2.2023. Grindavíkurbær. Viitattu 12.11.2023. (islanniksi)

Aiheesta muualla
----------------

* Kaupungin kotisivut (islanniksi)
* Jatkuvasti päivittyvä maanjäritys-kartta Reykjanesin alueelta (englanniksi)

CommonsCommons
Wikimedia Commonsissa on kuvia tai muita tiedostoja aiheesta **Grindavík**.